തൊടുപുഴയ്ക്ക് മാസ്റ്റര് പ്ലാന് അവലോകനയോഗം ചേര്ന്നു തൊടുപുഴ: നഗരത്തില് അടുത്ത 30 വര്ഷത്തേക്ക് നടപ്പാക്കുന്ന വികസന പ്രവര്ത്തനങ്ങള്ക്കായി ദീര്ഘ വീക്ഷണത്തോടെ നഗരസഭ പ്രസിദ്ധീകരിച്ച കരട് മാസ്റ്റര് പ്ലാന് സംബന്ധിച്ച് അവലോകന യോഗം ചേര്ന്നു. ടൗണ് ഹാളില് നഗരസഭ ചെയര്മാന് സനീഷ് ജോര്ജിന്റെ അധ്യക്ഷതയില് ചേര്ന്ന യോഗത്തില് നഗരസഭ വൈസ് ചെയര്പേഴ്സണ് ജെസി ജോണി, കൗണ്സിലര്മാര്, നഗരസഭ സെക്രട്ടറി,ജില്ലാ ടൗണ് പ്ലാനിംഗ് ഉദ്യോഗസ്ഥര്, വിവിധ വകുപ്പ് ഉദ്യോഗസ്ഥര്, വിവിധ സാമൂഹ്യ, സംസ്കാരിക , രാഷ്ട്രീയ, വ്യാപാരി , വ്യവസായി തുടങ്ങി വിവിധ മേഖലകളിലുള്ളവര് പങ്കെടുത്തു. പ്രസിദ്ധീകരിച്ച കരട് പ്ലാന് നഗരസഭ ഓഫീസിലും നഗരസഭയുടെ ഒൗദ്യോഗിക സൈറ്റിലും പൊതുജനത്തിന് പരിശോധന നടത്താം. ഇത് സംബന്ധിച്ചുള്ള ആക്ഷേപങ്ങളും, അഭിപ്രായങ്ങളും നവംബര് 10 വരെ നഗരസഭ ഓഫീസില് സ്വീകരിക്കും. കരട് പ്ലാന് സോണ് അടിസ്ഥാനത്തില് റസിഡന്ഷ്യല്, റസിഡന്ഷ്യല് മിക്സഡ്, അഗ്രികള്ച്ചറല്, കൊമേഴ്സ്യല്, സബ് സെന്റര്, പബ്ലിക്ക്, സെമി പബ്ലിക്ക്,വ്യവസായം,പാര്ക്ക്, പ്ലേഗ്രൗണ്ട്, ഓപ്പണ് സോണ്,റോക്ക്, ഗതാഗതം,വാട്ടര് സോഴ്സ്, ചേരി പ്രദേശം, ശബരി റയില്വേ, ഇന്ഫര്മേഷന്, ഇന്ഫ്രാസ്ട്രക്ച്ചര് എന്നിങ്ങനെ പ്രത്യേകമായി തിരിച്ചാണ് കരട് പ്ലാന് തയാറാക്കിയിരിക്കുന്നത്. കരട് ലിസ്റ്റില് പൊതു ജനത്തിന് ആക്ഷേപങ്ങളും പരാതികളും ഉന്നയിക്കാന് നവംബര് 10 വരെയാണ് സമയം അനുവദിച്ചിരിക്കുന്നത്. വിശദമായ കരട് ലിസ്റ്റ് പ്രസിദ്ധീകരിച്ചെങ്കിലും നഗരസഭ പരിധിയിലെ ജനങ്ങള്ക്ക് ഇത് സംബന്ധിച്ച് കൃത്യമായ അവബോധം ഇതുവരെ ലഭിച്ചിട്ടില്ല. പല പരാതികളും ഇപ്പോള് തന്നെ വിവിധ മേഖലകളില് നിന്നും ഉയരുന്നുണ്ട്. ഇക്കാരണത്താല് നഗരസഭ പ്രത്യേകമായി വാര്ഡ് സഭകള് അടിയന്തരമായി ചേരുകയും ഇത് സംബന്ധിച്ച് വിഷയം ചര്ച്ച ചെയ്യുകയും വേണമെന്നും ആവശ്യമുയര്ന്നു. ആക്ഷേപങ്ങളും പരാതികളും നല്കാനുള്ള സമയം സംസ്ഥാന സര്ക്കാരിന്റെ അനുമതിയോടെ ദീര്ഘിപ്പിക്കണം. പ്രത്യേകമായി കാന്പയിനുകളും ഇതിനായി സംഘടിപ്പിക്കണം തുടങ്ങിയ കാര്യങ്ങള് യോഗത്തില് പങ്കെടുത്തവര് ഉന്നയിച്ചു. പദ്ധതി സംബന്ധിച്ച് ജനത്തിന്റെ വ്യക്തിപരമായ ആശങ്കകള് യോഗത്തില് എത്തിയവര് അധികൃതരെ അറിയിച്ചു. തൊടുപുഴ ടൗണും ചുറ്റുമുള്ള വെങ്ങല്ലൂര്, കോലാനി, മുതലക്കോടം എന്നി സ്ഥലങ്ങളും പ്രത്യേക ഹബുകളാക്കിയായിരിക്കും മാസ്റ്റര് പ്ലാന് നടപ്പിലാക്കുക.